ຜູ້ນຳພັກຝ່າຍຄ້ານ ກຳປູເຈຍ ຢາກໃຫ້ ສຫລ ຊ່ອຍໄກ່ເກ່ຍ ການຂັດແຍ້ງ ທາງການເມືອງ 
ທ່ານແຊມ ຣັງສີ ຜູ້ນຳພັກຝ່າຍຄ້ານ ກ່າວຕໍ່ວີໂອເອວ່າ ສະຫະລັດ ສາມາດຊຸກຍູ້ ແລະໄກ່ເກ່ຍ ໃຫ້ມີການປອງດອງຊາດ​ ຢູ່ກຳປູເຈຍ.
ຜູ້ນຳຝ່າຍຄ້ານ ຂອງກຳປູເຈຍ ທ່ານ Sam Rainsy ເວລານີ້ກຳ ລັງຢູ່ໃນສະຫະລັດເພື່ອຊອກຫາການສະໜັບສະໜຸນໃຫ້ແກ່ພັກ ຂອງທ່ານ ແລະຮ້ອງຂໍໃຫ້ສະຫະລັດຊ່ອຍໄກ່ເກ່ຍການຂັດແຍ້ງ ທາງການເມືອງໃນກຳປູເຈຍ ທີ່ໄດ້ເກີດຂຶ້ນໃນປີກາຍນີ້ ໃນການໃຫ້ສຳພາດ ແກ່ວີໂອເອ ພະແນກພາສາຂະເໝນ ທີ່ນະ ຄອນຫລວງວໍຊິງຕັນໃນອາທິດນີ້ທ່ານ Rainsy ກ່າວວ່າ ບັນດາ ປະເທດຕ່າງໆ ເຊັ່ນສະຫະລັດ ຊ່ອຍຊຸກຍູ້ໃຫ້ມີການສ້າງຄວາມ ປອງດອງຊາດ ແລະໄກ່ເກ່ຍໃຫ້ມີການຄືນດີກັນ ຕະຫລອດທັງການເລືອກຕັ້ງທີ່ເສລີແລະເປັນທຳ ທ່ານ Rainsy ພວມລີ້ໄພຢູ່ໃນຕ່າງປະເທດ ໂດຍປະເຊີນໜ້າກັບການຖືກໂທດຈຳຄຸກໃນ ຂໍ້ຫາຄວາມຜິດທາງອາຍາກ່ຽວກັບການໃສ່ຮ້າຍປ້າຍສີຖ້າຫາກທ່ານເດີນທາງກັບຄືນປະເທດໃນອັນທີ່ພວກສະໜັບສະໜຸນທ່ານກ່າວວ່າເປັນຄະດີການເມືອງນັ້ນ ໃນຂະນະດຽວ ກັນ ພັກກູ້ຊາດກຳປູເຈຍຂອງທ່ານ ພວມກະກຽມ ໃສ່ການເລືອກຕັ້ງທ້ອງຖິ່ນ ໃນປີ 2017 ແລະການເລືອກຕັ້ງແຫ່ງຊາດນຶ່ງປີຫຼັງຈາກນັ້ນ ທ່ານ Rainsy ກ່າວຕໍ່ວີໂອເອ ພາກພາສາຂະເໝນວ່າ ຄະນະກຳມະການເລືອກຕັ້ງແຫ່ງຊາດຊຸດໃໝ່ຊຶ່ງປະກອບດ້ວຍບັນດາສະມາຊິກທີ່ເລືອກໂດຍພັກຝ່າຍຄ້ານແລະພັກການ ເມືອງຂອງລັດຖະບານນັ້ນ ຄວນຖືວ່າເປັນທີ່ໜ້າເຊື່ອຖື ແລະ ຈະສະໜອງໃຫ້ມີຂັ້ນຕອນ ການເລືອກຕັ້ງທີ່ດີຂຶ້ນ